




Predbežná informácia
podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov 
v znení neskorších predpisov



1. Pripravovaný právny predpis:

Návrh nariadenia vlády Slovenskej republiky, ktorým sa vyhlasuje chránený areál Zemplínska šírava a jeho ochranné pásmo

2. Základné ciele právnej úpravy:

[bookmark: _Hlk3504139]Predloženie materiálu bolo zaradené do Plánu legislatívnych úloh vlády Slovenskej republiky 
na rok 2025 s cieľom upraviť hranice chráneného územia a jeho ochranného pásma tak, aby reflektovali skutočný stav.
3. Zhodnotenie súčasného stavu:

Zemplínska šírava bola vyhlásená za chránené územie v roku 1968, po výstavbe rovnomennej vodnej nádrže, ktorej účelom bolo zachytávať prívalové vody Laborca a Čiernej vody a znižovať hladinu storočnej povodňovej vlny, a tiež zabezpečiť zdroj vody na zavlažovanie a miesto pre rekreáciu. Pôvodne bolo chránené územie vyhlásené ako chránená študijná plocha, pričom na základe zákona č. 287/1994 Z. z. o ochrane prírody a krajiny došlo k zmene kategórie na chránený areál. V chránenom území platí 4. stupeň ochrany podľa § 15 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) a v jeho ochrannom pásme platí 3. stupeň ochrany podľa § 14 zákona. 

Úpravou hraníc sa výmera chráneného areálu zníži zo 622,49 ha na 620,49 ha z dôvodu zaradenia niektorých parciel, vrátane hrádze, do ochranného pásma chráneného areálu. Výmera ochranného pásma sa podľa návrhu zníži z 2 037,75 ha na 34,99 ha, nakoľko bude z neho vypustená plocha vodnej nádrže Zemplínska šírava západne od hranice chráneného areálu, ako aj lokality, ktoré sú dlhodobo využívané na bývanie a rekreáciu v katastrálnych územiach obcí Jovsa a Kusín. Súčasne budú aj naďalej platiť podmienky ochrany určené v 4. a 3. stupni ochrany podľa zákona v častiach, kde sú zachované prírodné hodnoty tohto chráneného územia a jeho ochranného pásma. 
  
Podrobnosti sú uvedené v projekte ochrany, ktorý spracovala Štátna ochrana prírody Slovenskej republiky ako dokumentáciu ochrany prírody a krajiny pre zmenu chráneného územia podľa § 54 zákona, a ktorý je možné nájsť na webovom sídle https://www.sopsr.sk/chazemplinskasirava/.
4. Spôsob zapojenia verejnosti do prípravy právneho predpisu:

Návrh na zmenu ochrany chráneného areálu Zemplínska šírava bol Okresným úradom Košice oznámený dotknutým subjektom podľa § 50 zákona, pričom k zámeru neboli uplatnené žiadne pripomienky. O zámere informovali na úradnej tabuli aj dotknuté obce.
 
Verejnosť sa môže zapojiť do prípravy právneho predpisu formou zasielania podnetov k predbežnej informácii, ktorá bude zverejnená v informačnom systéme verejnej správy Slov-Lex. Lehota na vyjadrenie je desať dní od zverejnenia informácie. 





Kontaktné údaje:
 
Ministerstvo životného prostredia Slovenskej republiky 
Nám. Ľ. Štúra 1
812 35 Bratislava
e-mail: jana.durkosova@enviro.gov.sk 

5. Predpokladaný termín začatia medzirezortného pripomienkového konania:

november 2026


